Čitamo iz znatiželje. Dok čitamo, razvijamo svoj rječnik, koncentriramo se bolje i lakše razumijevamo druge ljude. Čitanje nas motivira da i mi nešto napišemo ili napravimo, nešto što smo vidjeli i doživjeli u pročitanome tekstu. Pomoću čitanja putujemo u drugi svijet. Razvija nam se mašta i humor. Mislim da je čitanje važno jer bez toga ne bismo znali ništa.

Antonija Jakić, 7. razred

Čitanje je vrlo bitno zato što čitanjem razvijamo svoju pismenost. Čitati možemo bajke, basne, pripovijetke, časopise, ali najčešće čitamo romane. Djeca čitanjem razvijaju svoju maštu. Mislim da je vrlo bitno da djeca čitaju lektire jer, u većini slučajeva, kod kuće ne čitaju ništa.

Noa Zloić, 7. razred

Neki čitaju kako bi dobili bolju ocjenu, neki čitaju da bi se zabavili, neki čitaju jer ih vuče napetost u knjizi. Svi čitaju iz nekog razloga. U današnje vrijeme sve se manje čita i sve se više tipka. To nikako nije dobro jer se književnici trude pisati, a ne bi bilo dobro da ih se ne čita. Većina djece kući ne čita ništa, čak ni lektire.

Leo Kurtović, 7. razred

Čitamo da bismo nešto naučili, da bismo postigli znanje. Što više čitamo, to ćemo više znati i bolje se izražavati. Čitanjem razvijamo naš mozak koji sve upija. Znatiželjom postižemo tu moć da što više čitamo. Svi se susrećemo s čitanjem već u vrtiću. U školi čitamo s razumijevanjem, jer moramo učiti. Čitamo i zato što u školi imamo predmet Hrvatski jezik. Nastavnica nam svaki mjesec zadaje lektiru koju moramo pročitati do kraja mjeseca. Tako nas i učitelji „tjeraju“ da razvijamo svoju maštu, zaključujemo, proživljavamo i učimo znanje.

Leonarda Batnožić, 7. razred

Sve manje ljudi čita knjige, a to se najviše odnosi na mlađu generaciju. Knjižnice su danas prazne, novine se ne kupuju. Sve smo više okrenuti televizoru, internetu i drugim modernim tehnologijama. Međutim, knjiga još uvijek ima neku posebnu ljepotu i čar. Volim knjige i to većinom one koje mi nisu nametnute (obvezno čitanje lektira). Čitam jer me zanimaju neki drugi svjetovi, životi, legende… Među najzanimljivijima su mi one o tinejdžerima, mojoj generaciji, njihovi problemi i životi. Volim prelistavati i časopise o poznatim glumcima i pjevačima. Nije bitno jesu li to knjige, računalo, novine, uvijek je lijepo otkrivati svijet u njima i saznati nešto novo, čudesno o svijetu iz očiju nekoga drugoga.

Karla Cvitanović Radić, 7. razred

Knjiga je bila i uvijek će biti prozor u svijet. Ona nas vodi u svijet mašte, svijet budućnosti i stvarnosti. Čitamo da bismo saznali kako se živi, misli i voli na nekim drugim krajevima svijeta. Upoznajući druge, njihove običaje i kulturu, upoznajemo i sebe. Ponekad možemo kroz knjigu upoznati nove ljude, njihove živote, brige, boli. Knjiga nas vodi u svijet mašte, a mašta je svijet u kojemu ponekad želimo biti. Čitamo da bismo mogli obogatiti svoj rječnik jer u knjigama pronalazimo drugačije stilove, govore, narječja. Ja čitam jer mi je to zanimljivo.

Marino Grbić, 7. razred

Ljudi čitaju da šire svoje znanje, da obogate svoj vokabular i da uče iz tuđih pogrešaka. Djeca vole čitati priče, bajke i pjesme te tako žive u mašti, proživljavaju sve ono što njihov lik iz bajke proživljava.

Leon Perić, 7. razred